KOMISIJOS SPRENDIMAS
2005 m. gegužės 18 d.
iš dalies keičiantis Komisijos sprendimą 1999/217/EB dėl maisto produktuose ar ant jų naudojamų kvapiųjų medžiagų registro
(pranešta dokumentu Nr. C(2005) 1437)
(Tekstas svarbus EEE)
(2005/389/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Europos Parlamento ir Tarybos reglamentą (EB) Nr. 2232/96, nustatantį Bendrijos tvarką, taikomą maisto produktuose naudojamoms arba į maisto produktus ar ant jų dėti skirtoms kvapiosioms medžiagoms (1), ypač į jo 3 straipsnio 2 dalį ir 4 straipsnio 3 dalį,
kadangi:
(1)
Reglamente (EB) Nr. 2232/96 nustatyta kvapiosioms medžiagoms, naudojamoms ar skirtoms naudoti maisto produktuose, taikomų taisyklių įgyvendinimo tvarka. Tame reglamente numatytas kvapiųjų medžiagų registro (toliau - registras) priėmimas remiantis valstybių narių pranešimu apie maisto produktuose, kuriais prekiaujama jų teritorijoje, arba ant šių produktų naudojamų kvapiųjų medžiagų sąrašą bei remiantis Komisijos atliktu šio pranešimo patikrinimu. Šis registras buvo priimtas Komisijos sprendimu 1999/217/EB (2).
(2)
Be to, Reglamente (EB) Nr. 2232/96 numatyta kvapiųjų medžiagų įvertinimo programa, skirta patikrinti, ar šios medžiagos atitinka šio reglamento priede nustatytus bendruosius kvapiųjų medžiagų naudojimo kriterijus.
(3)
Europos maisto saugos tarnyba (toliau - Tarnyba) 2004 m. liepos 13 d. pateiktoje nuomonėje dėl para-hidroksibenzoatų padarė išvadą, kad propil-4-hidroksibenzoatas (FL 09.915) veikė jaunų žiurkių lytinius hormonus ir patinų dauginimosi organus. Tarnyba šiai medžiagai negalėjo nustatyti rekomenduojamos paros normos (RPN), nes nebuvo aiškiai nustatytas didžiausias šios medžiagos kiekis, kurį vartojant žmonėms šalutinių poveikių nepasireiškia (NOAEL). Propil-4-hidroksibenzoatas negali būti naudojamas maisto produktuose kaip kvapioji medžiaga, kadangi jis neatitinka Reglamento (EB) Nr. 2232/96 priede nustatytų bendrųjų kvapiųjų medžiagų naudojimo kriterijų. Todėl propil-4-hidroksibenzoatą reikėtų išbraukti iš registro.
(4)
Tarnyba 2004 m. gruodžio 7 d. pateiktoje nuomonėje dėl alifatinių dialkoholių, diketonų ir hidroksiketonų padarė išvadą, kad pentan-2,4-dionas (FL 07.191) yra genotoksiškas in vitro ir in vivo. Ši medžiaga negali būti naudojama kaip kvapioji medžiaga, kadangi ji neatitinka Reglamento (EB) Nr. 2232/96 priede nustatytų bendrųjų kvapiųjų medžiagų naudojimo kriterijų. Todėl pentan-2,4-dioną reikėtų išbraukti iš registro.
(5)
Taikant Reglamentą (EB) Nr. 2232/96 ir 1998 m. balandžio 21 d. Komisijos rekomendaciją 98/282/EB dėl būdų, kuriais valstybės narės ir Europos ekonominės erdvės susitarimą pasirašiusios valstybės turėtų apsaugoti intelektinę nuosavybę, susijusią su kvapiųjų medžiagų, nurodytų Europos Parlamento ir Tarybos reglamente (EB) Nr. 2232/96 (3), kūrimu bei gamyba, pranešimą atsiuntusios valstybės narės pageidavo, kad kai kurios medžiagos būtų įregistruotos siekiant apsaugoti gamintojo intelektinės nuosavybės teises.
(6)
Šių registro B dalyje išvardytų medžiagų apsauga teikiama daugiausiai penkerius metus nuo pranešimo gavimo dienos. Šis laikotarpis jau baigėsi 28 medžiagoms, todėl jos turėtų būti įtrauktos į registro A dalį.
(7)
Todėl reikėtų atitinkamai iš dalies pakeisti Sprendimą 1999/217/EB.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 1999/217/EB priedas iš dalies keičiamas pagal šio sprendimo priedą.
2 straipsnis
Šis sprendimas skirtas valstybėms narėms.
Priimta Briuselyje, 2005 m. gegužės 18 d.